b'\n_START_ARTICLE_\nVenehj\xc3\xa4rvi\n_START_SECTION_\nHistoria\n_START_PARAGRAPH_\nLaulajistaan, mahtavista tiet\xc3\xa4jist\xc3\xa4\xc3\xa4n ja urhokkaista karhunkaatajistaan tunnettu Venehj\xc3\xa4rvi kuului aikoinaan hallinnollisesti ja kirkollisesti Vuokkiniemen pit\xc3\xa4j\xc3\xa4\xc3\xa4n. Venehj\xc3\xa4rvi oli suuren Yl\xc3\xa4-Kuittij\xc3\xa4rven vesist\xc3\xb6n kyli\xc3\xa4, josta voitiin veneell\xc3\xa4 lasketella aina Vienanmerelle saakka. Se oli kuitenkin syrj\xc3\xa4ss\xc3\xa4 pienten vesien takana, ja t\xc3\xa4m\xc3\xa4n vuoksi se s\xc3\xa4ilytti karjalaisen luonteensa ja tapansa puhtaana. _NEWLINE_Perim\xc3\xa4tiedoissa Venehj\xc3\xa4rven kyl\xc3\xa4 olisi saanut asukkaansa jo 1500-luvulla. Asutus ei todenn\xc3\xa4k\xc3\xb6isesti ole ollut viel\xc3\xa4 tuolloin kovin pysyv\xc3\xa4\xc3\xa4. Perim\xc3\xa4tiedon mukaan alueella liikkui ja ehk\xc3\xa4 asuikin saamelaisia. N\xc3\xa4ist\xc3\xa4 asutusj\xc3\xa4ljist\xc3\xa4 kertovat my\xc3\xb6s ikiaikaiset kyl\xc3\xa4m perinteet, kuten aikoinaan pakanarituaaleista alkunsa saanut Pokkojuhla. _NEWLINE_Perim\xc3\xa4tiedoissa on my\xc3\xb6s tarina Hosko-nimisest\xc3\xa4 miehest\xc3\xa4, joka saapui Venehj\xc3\xa4rvelle yhdest\xc3\xa4 puusta koverretulla haapiolla ja asettui asumaan kyl\xc3\xa4n kauneimpaan paikkaan.\xc2\xa0Kyl\xc3\xa4n asujaimiston tutkimus eri nykyajan keinoja k\xc3\xa4ytt\xc3\xa4en ei ole osoittanut sit\xc3\xa4, ett\xc3\xa4 asukkaat olisivat tulleet Suomesta._NEWLINE_Kyl\xc3\xa4 on tullut tunnetuksi varsinkin I. K. Inhan kuvien ja matkakertomusten perusteella.\xc2\xa0Venehj\xc3\xa4rven kyl\xc3\xa4n sijainti vaikutti siihen, ett\xc3\xa4 ensimm\xc3\xa4iset runonker\xc3\xa4\xc3\xa4j\xc3\xa4t eiv\xc3\xa4t sinne l\xc3\xb6yt\xc3\xa4neet. Kyl\xc3\xa4st\xc3\xa4 on kuitenkin my\xc3\xb6hemmin ker\xc3\xa4tty runsaasti kalevalaista runoa ja perim\xc3\xa4tietoa. Kyl\xc3\xa4n asukkaat olivat eritoten taitavia kansanparantajia.\xc2\xa0Elias L\xc3\xb6nnrot on kuitenkin D. E. D. Europaeuksen mukaan k\xc3\xa4ynyt Venehj\xc3\xa4rven kyl\xc3\xa4ss\xc3\xa4, josta h\xc3\xa4n kertoo matkakertomuksessaan vuosilta 1845\xe2\x80\x931846:\xc2\xa0\xe2\x80\x9dWenehj\xc3\xa4rven kyl\xc3\xa4ss\xc3\xa4, 10 virstan p\xc3\xa4\xc3\xa4ss\xc3\xa4 siit\xc3\xa4, en k\xc3\xa4ynyt luottaen Tohtor L\xc3\xb6nnrotin siell\xc3\xa4 k\xc3\xa4ydess\xc3\xa4\xc3\xa4n jo tarkoin ottaneen kaikki runot, joita siell\xc3\xa4 mahtoi olla. J\xc3\xa4l\xe2\x80\x99est\xc3\xa4p\xc3\xa4in kuulin kuitenkin, ett\xc3\xa4 siell\xc3\xa4 viel\xc3\xa4 olisi ollut jotakuta ennen saamatontakin.\xe2\x80\x9d\xc2\xa0 P\xc3\xa4\xc3\xa4osa ker\xc3\xa4yksist\xc3\xa4 kyl\xc3\xa4ss\xc3\xa4 on kuitenkin tapahtunut 1870-luvulla. \xc2\xa0\n_START_SECTION_\nKyl\xc3\xa4 t\xc3\xa4n\xc3\xa4\xc3\xa4n\n_START_PARAGRAPH_\nVenehj\xc3\xa4rvi kuuluu Vuokkiniemen suomalais-ugrilainen kulttuurip\xc3\xa4\xc3\xa4kaupunki 2017 -alueeseen. Nyky\xc3\xa4\xc3\xa4n vakinaisesti Venehj\xc3\xa4rvell\xc3\xa4 asuu vain kaksi henkil\xc3\xb6\xc3\xa4 ymp\xc3\xa4rivuotisesti. Lis\xc3\xa4ksi muutamilla entisill\xc3\xa4 venehj\xc3\xa4rvel\xc3\xa4isill\xc3\xa4 on siell\xc3\xa4 kes\xc3\xa4m\xc3\xb6kki. Kyl\xc3\xa4l\xc3\xa4iset puhuvat karjalaa, suomea ja ven\xc3\xa4j\xc3\xa4\xc3\xa4, kuin my\xc3\xb6s kaikki kes\xc3\xa4m\xc3\xb6kkil\xc3\xa4iset. Kyl\xc3\xa4n p\xc3\xa4\xc3\xa4asiallinen elinkeino on matkailu ja siell\xc3\xa4 onkin majoitustilaa nykyaikaisissa m\xc3\xb6keiss\xc3\xa4 yli 30 hengelle. _NEWLINE_Venehj\xc3\xa4rven alueella on my\xc3\xb6s Karjalan Tasavallan Kansallispuisto, jonne voi tehd\xc3\xa4 ohjattuja retki\xc3\xa4. Lis\xc3\xa4ksi kyl\xc3\xa4n n\xc3\xa4ht\xc3\xa4vyyksiin kuuluu toki itse kyl\xc3\xa4, jota sanotaan Vienan kauneimmaksi, mutta my\xc3\xb6s historiallisesti kiinnostava vanha kalmismaa Tetriniemess\xc3\xa4 sek\xc3\xa4 H\xc3\xb6kk\xc3\xa4l\xc3\xa4n museotalo, joka avattiin entis\xc3\xb6innin j\xc3\xa4lkeen vuonna 2013 \xe2\x80\x93  sek\xc3\xa4 uudelleen rakennettu tsasouna. Kyl\xc3\xa4ss\xc3\xa4 ja kansallispuistossa vierailee vuosittain satoja matkailijoita ymp\xc3\xa4ri maailman.\n_START_SECTION_\nPokkojuhla ja sen historia\n_START_PARAGRAPH_\nVenehj\xc3\xa4rven perinteinen kyl\xc3\xa4juhla on nimelt\xc3\xa4\xc3\xa4n Pokkojuhla, jota vietet\xc3\xa4\xc3\xa4n vuosittain elokuussa ajoittuen kuun viimeiselle viikonlopulle.\xc2\xa0T\xc3\xa4n\xc3\xa4 vuonna kyseinen juhla tapahtuu\xc2\xa0lauantaina 26. elokuuta. Tapahtumassa keitet\xc3\xa4\xc3\xa4n lihakeittoa avotulella. P\xc3\xa4ssi\xc3\xa4 ei nykyisin teurasteta itse juhlassa. _NEWLINE_Kuten kaikissa karjalaisissa kyliss\xc3\xa4 keskittyi t\xc3\xa4m\xc3\xa4nkin kyl\xc3\xa4n uskonnollinen el\xc3\xa4m\xc3\xa4 tsasounan ymp\xc3\xa4rille. Ikivanha vihre\xc3\xa4n sammaleen kattama pieni tsasouna sijaitsi suurten kuusien ja pet\xc3\xa4jien alla. Okruata eli aita ymp\xc3\xa4r\xc3\xb6i aluetta, joka oli pyhitetty Pyh\xc3\xa4lle Miikkulalle. Joka vuosi Pohrotsan, Jumalan synnytt\xc3\xa4j\xc3\xa4n p\xc3\xa4iv\xc3\xa4n\xc3\xa4, Venehj\xc3\xa4rven praasniekkana t\xc3\xa4m\xc3\xa4 paikka oli merkillisen, ikivanhan n\xc3\xa4ytelm\xc3\xa4n tapahtumapaikkana. _NEWLINE_Aikaisin Pohrotsan aamuna vaelsi ymp\xc3\xa4rist\xc3\xb6n kylist\xc3\xa4;\xc2\xa0Vuokkiniemen pogostalta, Tollonjoelta, Tsenasta, Vuonnisesta, Ponkalahdesta, Kivij\xc3\xa4rvest\xc3\xa4 ja Latvaj\xc3\xa4rvest\xc3\xa4 ristirahvasta taluttaen Pyh\xc3\xa4lle Miikkulalle luvattuja pokkoja eli p\xc3\xa4ssej\xc3\xa4. Ne oli toivotettu karjaonnen kohentamiseksi, ja vanhan tavan mukaan ne tuotiin uhripaikalle uhrattavaksi. Pohrotsan aamuna miehet kokoontuivat tsasounan m\xc3\xa4nnikk\xc3\xb6\xc3\xb6n teurastamaan pokkoja. Portaassa oli reik\xc3\xa4, josta veri valutettiin, ettei se joutuisi rahvaan tallattavaksi. Lihat keitettiin suurissa padoissa ja sy\xc3\xb6tiin tuohiropeista. Vain miehet saivat osallistua uhriateriaan. Naiset saivat korkeintaan katsella toimitusta kauempaa. Pokon nahka joutui Miikkulalle, mutta uhraaja sai sen lunastaa ja rahat pantiin tsi\xc3\xa4ss\xc3\xb6yn\xc3\xa4n kassaan.'